
	Comisia pentru buget, finanţe şi bănci
	
	Bucureşti,     23.03.2009   
Nr. 22/139


Biroul Permanent

al

Camerei  Deputaţilor

Vă înaintăm, alăturat, raportul asupra proiectului de Lege privind aprobarea Ordonanţei de urgenţă a Guvernului nr.129/2008 pentru completarea art.5 din Ordonanţa Guvernului nr.39/1996 privind înfiinţarea şi funcţionarea Fondului de garantare a depozitelor în sistemul bancar, cu care comisia noastră a fost sesizată în fond cu adresa Biroului Permanent nr.  PLx 113 din 18 februarie 2009.
	PREŞEDINTE,

Viorel ŞTEFAN 


Parlamentul  României

	Comisia pentru buget, finanţe şi bănci
	
	Bucureşti,    23.10.2009
Nr. 139


RAPORT

asupra proiectului de Lege privind aprobarea Ordonanţei de urgenţă 
a Guvernului nr.129/2008 pentru completarea art.5 din Ordonanţa 
Guvernului nr.39/1996 privind înfiinţarea şi funcţionarea 
Fondului de garantare a depozitelor în sistemul bancar
Cu adresa nr. PL.x 113 din 18.02.2009 , Biroul Permanent conform art. 95 şi 115 din Regulamentul Camerei Deputaţilor, republicat, a sesizat, în procedură de urgenţă, pentru examinare şi avizare în fond, Comisia pentru buget, finanţe şi bănci cu proiectul de Lege privind aprobarea Ordonanţei de urgenţă a Guvernului nr.129/2008 pentru completarea art.5 din Ordonanţa Guvernului nr.39/1996 privind înfiinţarea şi funcţionarea Fondului de garantare a depozitelor în sistemul bancar.
La întocmirea raportului s-a avut în vedere avizul Consiliului Legislativ, avizul Comisiei pentru politică economică, reformă şi privatizare şi avizul Comisiei juridice, de disciplină şi imunităţi.
Prezentul act normativ are ca obiect de reglementare majorarea nivelului de garantare a depozitelor persoanelor fizice de la valoarea actuală echivalentul în lei a 20.000 euro la echivalentul în lei a 50.000 euro.
Această modificare a Ordonanţei de urgenţă a Guvernului nr. 39/1996 se impune pentru a veni în întâmpinarea propunerilor agreate la nivelul Uniunii Europene.

Ridicarea plafonului de garantare a depozitelor constituite de persoanele fizice la instituţiile de credit au drept scop evitarea unor retrageri anticipate în  masă a depozitelor bancare contribuind astfel la stabilizarea resurselor instituţiilor de credit şi a întăririi încrederii în sistemul financiar.
Proiectul de Lege face parte din categoria legilor ordinare potrivit art. 76 din Constituţia României, republicată.
La dezbaterea proiectului a participat, în conformitate cu prevederile art. 54 şi 55 din Regulamentul Camerei Deputaţilor: din partea Băncii Naţionale a României domnul director general Emilian Antonescu.
La lucrările comisiei au participat  24  deputaţi, din totalul de 30 membri ai comisiei.

Raportul comisiei a fost adoptat cu unanimitate de voturi. 
Proiectul de Lege a fost adoptat de Senat în şedinţa din data de 16.02.2009.

Proiectul de lege, potrivit art. 75 din Constituţia României, republicată şi a art. 92 alin. (9) pct.1 din Regulamentul Camerei Deputaţilor, este de competenţa decizională a Camerei Deputaţilor.
In urma dezbaterii proiectului de Lege privind aprobarea Ordonanţei de urgenţă a Guvernului nr.129/2008 pentru completarea art.5 din Ordonanţa Guvernului nr.39/1996 privind înfiinţarea şi funcţionarea Fondului de garantare a depozitelor în sistemul bancar, în şedinţa din data de 18 martie 2009, comisia propune supunerea spre dezbaterea şi adoptarea Plenului Camerei Deputaţilor a proiectului de Lege în forma adoptată de Senat. 
	PREŞEDINTE,

Viorel ŞTEFAN
	SECRETAR,

Iuliu NOSA


Consilier parlamentar Mariana Bărdiţă 

Expert parlamentar 

Vasilica Popa       

